ДЕКЛАРАЦИЯ

на 48-то НС

Ние, народните представители от 48-то НС,

Водени от разбирането, че България е парламентарна република, основана на принципа на разделението на властите и на системата на взаимен контрол в управлението на държавата;

Като съзнаваме належащата необходимост от стабилни институции, гарантиращи демокрацията, включително действащо Народно събрание, осъществяващо законодателна дейност и парламентарен контрол върху изпълнителната власт;

Като отчитаме геополитическите предизвикателства, пред които сме изправени заедно с партньорите ни в ЕС и съюзниците ни в НАТО;

Както и всеобхватните последици за икономиката, мира и сигурността за България и Европа от непровокираната и неоправдана руска агресия в Украйна;

Съзнавайки своят дълг в защита на Конституцията и парламентарната демокрация;

Декларираме готовност да работим по следните приоритети:

**Вътрешнополитически действия**

Да се положат усилия политическите сили в 48-то НС да се върнат към духа на парламентаризма. Да се даде път на аргументите, на взаимното уважение, на диалога и на отговорното лидерство;

В този особено труден момент, хората разчитат на работещи институции, действащ парламент и редовно правителство. Да възстановим реда и добрия тон, защото хаосът, в тези особено тежки времена, може да роди антисистемно, дори авторитарно управление;

Да се положат усилия за намиране на решение за избор на редовно правителство, което да преведе България през кризите;

Съзнаваме, че членството ни в ЕС не може да бъде удобно извинение за националните провали и затова ще адресираме честно и отговорно наболелите проблеми и ще търсим работещи решения;

Ще положим всички усилия да приемем пакет от законопроекти, в изпълнение на поетите ангажименти за реформи по Плана за възстановяване и устойчивост, с цел ускоряване модернизацията чрез механизмите на европейската солидарност;

Ще подкрепим ефективна борба с корупцията, което означава пълна прозрачност и прогнозируемост в работата на администрацията. Настояваме всички, договори, анекси, плащания, тръжни процедури да бъдат публични на принципа - който управлява обществения ресурс, няма какво да крие. Съзнаваме, че най-ефективната борба с корупцията е тази, която дава на гражданското общество пълната информация, така че то да бъде коректив на управляващите;

Обединяваме се за провеждане на всеобхватна реформа в сектор правосъдие, която да доведе до бързо и ефективно правоприлагане, прозрачност и отчетност за преодоляване на усещането за криза на справедливостта в обществото, зад която да застане конституционно мнозинство;

Ще подкрепим правна реформа, като до 6 м. ще организираме широко обществено обсъждане с всички заинтересовани страни, включително Венецианската комисия. До една година ще извършим необходимата конституционна промяна, базирана изцяло на институционален, а не субективен подход;

Категорично осъждаме идеята за цялостна промяна на конституционния модел, с цел въвеждане на президентска република, защото това може да създаде предпоставки за авторитарно управление в страната;

Изразяваме своята силна политическа воля за по-нататъшна интеграция на България в ЕС и НАТО, като единствена гаранция за нашата сигурност и просперитет.

Потвърждаваме националната цел за присъединяване на България към Шенген, Еврозоната, както и членството на страната ни в ОИСР;

Подкрепяме програма за ускорено превъоръжаване на българската армия, с цел да се изградят и поддържат способности на въоръжените сили, адекватни на средата на сигурност и в съответствие на поетите национални ангажименти към колективната отбрана на НАТО и Общата политика за сигурност и отбрана на ЕС;

Убедени сме в решимостта на Народното събрание да одобри втората част от покупката на Ф-16 за изграждане на пълна ескадрила за нашите ВВС;

**Външнополитически действия**

Осъждаме ескалиращата военна агресия на Русия и незаконното анексиране на украински територии в нарушение на Устава на ООН и международното право. Препотвърждаваме позицията на България за категорично непризнаване на тази анексия, както и пълната си подкрепа за независимостта, суверенитета и териториалната цялост на Украйна

Потвърждаваме участието на България в изпълнението на приетите с единодушие - и с нашия глас! - решения на НАТО и Европейския съюз за оказване на военна, икономическа и хуманитарна помощ на Украйна в защита на нейната териториална цялост в международно утвърдените й граници;

Смятаме, че България може да даде принос в общите усилия за подкрепа, включително като се възползва от възможностите, предвидени в закона „заем-наем“ на Конгреса на САЩ, за бърза и ефективна модернизация на българската армия.

Отчитаме необходимостта от укрепване на сигурността в района на Черно море и апелираме към съюзниците ни в НАТО и партньорите ни в ЕС за изграждане на отбранителен капацитет, адекватен на заплахите в региона;

Ще работим за силна България в силен ЕС и НАТО;

Потвърждаваме готовността на България да участва активно в усилията на международната демократична общност за следвоенното възстановяване на Украйна;

В съответствие с резолюциите на ОС на ООН и приетите с консенсус декларации на ЕС, апелираме към Русия да се изтегли незабавно и безусловно от окупираните украински територии;

Не приемаме квалифицирането, от страна на Русия, на България, държавите членки на ЕС и НАТО и всички държави от демократичния свят като „неприятелски“. Това ни задължава да приемем кодекс на поведение с адекватни мерки за защита на националния интерес, укрепване на способностите за отбрана, включително мерки за киберсигурност;

Поемаме ангажимент за засилване на устойчивостта на нашата млада демокрация към хибридни въздействия, вкл. дезинформация, пропаганда и опити за подкопаване устоите на конституционното ни устройство;

Убедени сме, че с почтено лидерство и конструктивен подход ще отговорим на очакванията и доверието на българските граждани.